[pic] | EUROPOS BENDRIJŲ KOMISIJA | Briuselis, 23.9.2009 KOM(2009) 500 galutinis 2009/0141 (AVC) Pasiūlymas TARYBOS SPRENDIMAS kuriuo Europos centriniam bankui pavedamos konkrečios užduotys, susijusios su Europos sisteminės rizikos valdybos veikla { KOM(2009) 499 galutinis}{KOM(2009) 501 galutinis}{KOM(2009) 502 galutinis}{KOM(2009) 503 galutinis}{SEK(2009) 1234}{SEK(2009) 1235} 2009/0141 (AVC) Pasiūlymas TARYBOS SPRENDIMAS kuriuo Europos centriniam bankui pavedamos konkrečios užduotys, susijusios su Europos sisteminės rizikos valdybos veikla EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 105 straipsnio 6 dalį, atsižvelgdama į Komisijos pasiūlymą[1], atsižvelgdama į Europos centrinio banko nuomonę[2], atsižvelgdama į Europos Parlamento pritarimą[3], kadangi: (1) Finansų krizė atskleidė svarbių finansų priežiūros sistemos, kurią taikant nepavyko išvengti pernelyg didelės rizikos susidarymo finansų sektoriuje, trūkumų ir ypač išryškino silpnąsias esamos makrolygio rizikos ribojimo priežiūros vietas. (2) 2008 m. lapkričio mėn. Komisija įgaliojo Jacques de Larosière pirmininkaujamą aukšto lygio grupę pateikti rekomendacijų Komisijai, kaip sustiprinti Europos priežiūros priemones siekiant geriau apsaugoti jos piliečius ir atkurti pasitikėjimą finansų sistema. (3) Savo galutinėje ataskaitoje, pateiktoje 2009 m. vasario 25 d., de Larosière grupė rekomendavo, be kita ko, įsteigti Bendrijos lygio įstaigą, kuriai būtų pavesta stebėti riziką visoje finansų sistemoje. (4) 2009 m. kovo 4 d. pranešime „Europos ekonomikos atkūrimo skatinimas“[4] Komisija palankiai įvertino ir visapusiškai palaikė de Larosière grupės rekomendacijas. 2009 m. kovo 19–20 d. posėdyje Europos Vadovų Taryba pritarė poreikiui gerinti ES finansų įstaigų reguliavimą ir priežiūrą ir pasinaudoti de Larosière ataskaita kaip pagrindu veikti. (5) 2009 m. gegužės 27 d. komunikate „Europos finansų priežiūra“[5] Komisija numatė keletą esamų finansinio stabilumo apsaugos priemonių ES lygiu reformų, įskaitant Europos sisteminės rizikos valdybos (ESRV), atsakingos už makrolygio rizikos ribojimo priežiūrą, sukūrimą. 2009 m. birželio 9 d. Taryba, o birželio 18–19 d. ir Europos Vadovų Taryba savo posėdžiuose pritarė Komisijos nuomonei ir palankiai įvertino Komisijos ketinimą pateikti teisės aktų pasiūlymus, kad būtų galima visiškai įgyvendinti naująją sistemą. (6) Europos Parlamento ir Tarybos reglamentu (EB) Nr. …/2009[6] nustatoma Bendrijos lygio finansų sistemos makrolygio rizikos ribojimo priežiūra ir įsteigiama Europos sisteminės rizikos valdyba (ESRV). (7) Atsižvelgiant į Europos centrinio banko (ECB) patirtį makrolygio rizikos ribojimo srityje, jis gali labai prisidėti prie veiksmingos ES finansų sistemos makrolygio rizikos ribojimo priežiūros. (8) 2009 m. birželio 9 d. Taryba padarė išvadą, kad ECB turėtų teikti analitinę, statistinę, administracinę ir logistinę paramą ESRV. Todėl reikėtų pasinaudoti Sutartyje numatyta galimybe patikėti ECB konkrečias užduotis, susijusias su rizikos ribojimo priežiūros politika, ir pavesti ECB užtikrinti ESRV sekretoriato paslaugas, PRIĖMĖ ŠĮ SPRENDIMĄ: 1 straipsnis Narystė Europos centrinio banko pirmininkas ir pirmininko pavaduotojas bus Europos sisteminės rizikos valdybos (toliau – ESRV), įsteigtos Reglamentu XXXX, Generalinės valdybos nariai. 2 straipsnisParama ESRV Europos centrinis bankas užtikrina ESRV sekretoriato paslaugas, tokiu būdu teikdamas jai analitinę, statistinę, logistinę ir administracinę paramą. Sekretoriato misija, apibrėžta Reglamento XXXX 4 straipsnio 4 dalyje, apima tokias užduotis: 1. ESRV posėdžių rengimas; 2. pagal šio sprendimo 5 straipsnį informacijos, įskaitant statistinę informaciją, rinkimas ir tvarkymas ESRV vardu ir jos užduočių atlikimo tikslais; 3. ESRV užduotims atlikti būtinos analizės rengimas; 4. parama ESRV tarptautiniu mastu bendradarbiaujant administraciniu lygmeniu su kitomis atitinkamomis institucijomis makrolygio rizikos ribojimo klausimais; 5. parama patariamajam techniniam komitetui. 3 straipsnisSekretoriato organizacija 1. ECB užtikrina pakankamus žmogiškuosius ir finansinius išteklius, kad galėtų įvykdyti užduotį užtikrinti sekretoriato paslaugas. 2. Sekretoriato vadovą skiria ECB, pasitaręs su ESRV Generaline valdyba. 4 straipsnisValdymas 1. Generalinės valdybos pirmininkas ESRV vardu duoda nurodymus sekretoriato vadovui. 2. Sekretoriato vadovas arbo jo atstovas dalyvauja Generalinės valdybos ir Valdymo komiteto posėdžiuose. 5 straipsnisInformacijos rinkimas ESRV vardu 1. ESRV sprendžia, kokia informacija reikalinga ESRV užduotims atlikti. Atsižvelgdamas į tai, sekretoriatas reguliariai arba ad hoc pagrindu renka tokią informaciją, laikydamasis 6 straipsnio konfidencialumo nuostatų. 2. Sekretoriatas gali prašyti informacijos – pavienės arba pateiktos apibendrinta arba suvestine forma – susijusios su finansų įstaigomis arba rinkomis ir reikalingos ESRV užduotims atlikti, iš Europos priežiūros institucijų, o Reglamento (EB) Nr. …./2009 15 straipsnyje nurodytais atvejais – iš nacionalinių priežiūros institucijų, nacionalinių centrinių bankų ar kitų valstybių narių institucijų. 3. ESRV vardu renkama informacija gali apimti Bendrijos, euro zonos ir šalių suvestinius arba pavienius duomenis, pastaruosius – pateikus pagrįstą prašymą. Prieš pateikdamas duomenų prašymą, sekretoriatas pirmiausia atsižvelgia į tai, kokius statistinius duomenis jau surinko, išplatino ir parengė tiek Europos statistikos sistema, tiek ECBS, o tada pasitarti su atitinkama Europos priežiūros institucija, kad įsitikintų, jog prašymas yra pagrįstas. 4. Sekretoriatas suteikia galimybę Europos priežiūros institucijoms pasinaudoti informacija apie sisteminę riziką, kuri reikalinga jų užduotims atlikti. 6 straipsnisDuomenų ir dokumentų konfidencialumas 1. Nepažeidžiant baudžiamosios teisės, jokia konfidenciali informacija, kurią sekretoriatas gavo vykdydamas savo pareigas, negali būti atskleista jokiems asmenims ar institucijoms už ESRV ribų, išskyrus, kai ji pateikiama tokia apibendrinta ar suvestine forma, kad nebūtų galima nustatyti atskirų finansų įstaigų. 2. Sekretoriatas užtikrina ESRV ir ESRV Valdymo komitetui pateiktų dokumentų bei šių organų veiklos konfidencialumą. 3. ECB užtikrina savo užduotims pagal šį sprendimą atlikti gautų duomenų konfidencialumą. ECB nustato vidaus mechanizmus ir taisykles, skirtas ESRV vardu surinktų duomenų apsaugai užtikrinti. ECB darbuotojai laikosi galiojančių profesinės paslapties taisyklių. 4. Įgyvendinant šį sprendimą ECB gauta informacija naudojama tik 2 straipsnyje nurodytais tikslais. 7 straipsnisPeržiūros nuostata Remdamasi Komisijos ataskaita Taryba išnagrinėja šį sprendimą praėjus trims metams nuo 8 straipsnyje nurodytos datos ir, gavusi ECB nuomonę, nusprendžia, ar reikia šį sprendimą peržiūrėti. 8 straipsnisTaikymas Šis sprendimas taikomas nuo metai-mėnuo-diena; [ta pati data kaip reglamento]. 9 straipsnisAdresatas Šis sprendimas skirtas Europos centriniam bankui. Priimta Briuselyje Tarybos vardu Pirmininkas [1] OL C , , p. . [2] OL C , , p. . [3] OL C , , p. . [4] COM(2009) 114. [5] COM(2009) 252. [6] OL L , , p. .